作者:周文質
標題:雙調・落梅風
內容:眉間恨，心上苦，口難言把腳尖兒分付。烏靴上半痕鞋下土，忍輕將袖梢兒挪去。樓臺小，風味佳，動新愁雨初風乍。知不知對春思念他，倚闌干海棠花下。新秋夜，微醉時，月明中倚闌獨自。吟成幾聯腸斷詩，說不盡滿懷心事。鸞鳳配，鶯燕約，感蕭娘肯憐才貌。除琴劍又別無珍共寶，則一片至誠心要也不要？風流士，年少客，花無名帽簷羞帶。新來頗覺略分外，相思病等閒不害。乾坤內，山共水，論風流古杭為最。北高峰離不得三二里，回頭看鏤金鋪翠。